Rein Saluri

Rein Saluri (22. september 1939 Salla vald – 13. oktoober 2023) oli eesti kirjanik ja tõlkija.

Ta elas 1946–1951 küüditatuna Tobolskis. Koolis käis Saluri Tobolskis, Otepääl ja Tartus. Ta lõpetas 1964 Tartu Riikliku Ülikooli bioloogina ning õppis Leningradi Ülikooli geneetika aspirantuuris. Saluri töötas ajakirjade Horisont, Noorus ja Looming toimetuses ja Draamateatris.  Saluri oli aastast 1982 vabakutseline literaat.

Rein Saluri oli NLKP liige aastail 1962–1989. Eesti Kirjanike Liidu liige oli ta aastast 1974.

Looming
Saluri debüteeris trükisõnas (koolialmanahhis ja ajalehes Edasi) 1958. aastal. Ta kirjutas psühholoogilisi novelle, jutustusi, lühiproosat, filmistsenaariume, näidendeid ning lastele aimeraamatuid loomadest.

Saluri loomingut on tõlgitud inglise, saksa, prantsuse ja mitmesse teise keelde.
Ta eestindas inglise (John le Carré, Gerald Durrell jt.), kanada (Farley Mowat) ja vene kirjanike (Fjodor Dostojevski, Daniil Harms, Vladimir Nabokov jt.) loomingut.

Tunnustus
 1973 – Friedebert Tuglase novelliauhind ("Mälu")
 1977 – Juhan Smuuli nimeline kirjanduse aastapreemia ("Poiste sõidud")
 1981 – Friedebert Tuglase novelliauhind ("Lõimetishoole")
 1982 – Juhan Smuuli nimeline kirjanduse aastapreemia ("Kala metsas", "Uksed lahti, uksed kinni")
 1988 – Eesti NSV teeneline kirjanik
 1988 – Friedebert Tuglase novelliauhind ("5.3.53")
 1989 – Juhan Smuuli nimeline kirjanduse aastapreemia ("Minek")
 2001 – Valgetähe V klassi teenetemärk

Teosed

Näidendid
"Külalised" (1974)
 "Poiste sõidud" (1976)
"Minek" (1989)
 "Kodukäijad/Kodus käijad" (1993)
 "Tobukesed: kolm nukrat janti" (1995)

Novellikogud
"Mälu" (1972)
"Kõnelused" (1976)
"Rebane räästa all" (1979)
 "Uksed lahti, uksed kinni" (1981)
"Üks, kaks ja korraga" (1983)
"Puusõda" (1985)
"Vaikne elu" (1988)
 "Koguja: valik tekste, 1967-1987" (1990)
 "Naised ja loomad" (1996)
 "Katked: (1958-1999)" (1999)

Filmograafia
2010 "Kolm Kartulit", tudengifilm, kirjandusliku alusteose autor 	
1991 "Noorelt õpitud", mängufilm, stsenarist 	
1989 "Äratus", mängufilm, stsenarist 	
1970 "Orelimõtisklus", dokumentaalfilm, tudengifilm, stsenarist

Isiklikku 
Rein Saluri oli abielus Piret Saluriga. Neil on kaks tütart.

Viited

Kirjandus 
 Irina Belobrovtseva, "Rein Saluri looming tõlkija ja kriitiku pilgu läbi" – Keel ja Kirjandus 1984, nr 6, lk 321–326
 Arno Oja, "Kaks müüti Rein Salurist" (50. sünnipäevaks) – Looming 1989, nr 9, lk 1276–81
 Eesti kirjanduse ajalugu, V köide, 2. raamat, Eesti Raamat, Tallinn 1991, lk 588–596 (autor Pärt Lias) ja bibliograafia lk 607–608
 Teet Kallas, "Saladuslik Saluri: XX sajand" (70. sünnipäevaks) – Looming 2009, nr 9, lk 1251–59

Välislingid 
Kirjanik Rein Saluri mäletab ja küsib. epl.delfi.ee, 22. september 1999.
Vaikimise valus väärikus. leht.postimees.ee, 20. september 2019.

Eesti kirjanikud
Eesti tõlkijad
Eesti NSV teenelised kirjanikud
Valgetähe V klassi teenetemärgi kavalerid
Eesti represseeritud isikud
Simuna kalmistule maetud
Sündinud 1939
Surnud 2023